বেশ ধুমধামে শুরু হল গতিমানের যাত্রা। রেলমন্ত্রী সুরেশ প্রভু আবেগমথিত ভাষণ দিলেন। উৎসাহী মানুষজন ট্রেনের কামরার সামনে দাঁড়িয়ে ‘নিজস্বী’ তুললেন ঐতিহাসিক ঘটনার সাক্ষী থাকতে। রেলমন্ত্রী ফ্ল্যাগ নাড়লেন। ছাড়ল গতিমান। গতিমানের এলএইচবি (লিঙ্কে হফমান বুশ) কোচগুলো বাইরে থেকে দেখতে অভিনব কিছু নয়। নীল-ধূসর রঙের মাঝে হলুদ রঙের সরু জমি। রঙের এই বাহার একটু ম্যাড়মেড়েই মনে হয়। তবে ভিতরে নানা সুব্যবস্থা। এলইডি রিডিং লাইট, আরামদায়ক গদিওয়ালা পুশব্যাক সিট, বায়ো-টয়লেট, যাত্রীদের দেখভাল করার জন্য আছেন সেবক-সেবিকা। তাঁরা ট্রলি ঠেলে খাবার নিয়ে আসছেন – নিরামিষ বা আমিষ, উত্তর বা দক্ষিণ ভারতীয়, যে রকম খাবারটি চাইবেন তা-ই পাবেন। ক্যাটারিং-এর আদবকায়দা, শিষ্টাচার, সহবত হুবহু প্লেনের মতো।